Liggame, vliegtuigwrak naby Robinson-pas gevindDie Cessna 550 Citation II het Donderdag by die George-lughawe opgestyg en minute later van die radar verdwyn. Die wrak daarvan, asook drie liggame, is Donderdagmiddag gevind. (Foto: Burgerlugvaartowerheid) Die Burgerlugvaartowerheid (BLO) gaan na verwagting later vandag meer besonderhede bekend maak oor een van sy vliegtuie wat Donderdagoggend in die Wes-Kaap neergestort het. Die wrak van die Cessna Citation is gister omstreeks 14:00 in die omgewing van die Robinson-pas, tussen Hartenbos en Oudtshoorn, in die omgewing van Mosselbaai, gevind, het Deanna Bessick, woordvoerder van die Wes-Kaapse nooddienste, gesê. Volgens haar is die provinsie se nooddienste na die gebied ontbied kort nadat die vliegtuig om en by 11:30 neergestort het. Die vliegtuig het Donderdag teen 10:40 met twee mans en ’n vrou aan boord by die George-lughawe opgestyg om navigasiehulpmiddels na te gaan. Dié vliegtuig, ŉ Cessna 550 Citation II, word vir lugvaartinspeksies gebruik. Die BLO het gesê skaars tien minute nadat die vliegtuig opgestyg het, het die lughaweowerheid kontak met die vliegtuig verloor. ŉ Reddingsvoertuig en Skymed-helikopter is na die toneel gestuur, waarna die wrak gevind is, het Bessick gesê. “Al drie insittendes, twee mans en ŉ vrou, in die voorval dood,” het Bessick gesê. Die omstandighede rondom die voorval word ondersoek en lugvaartentoesiaste het op sosiale media die voorval as ŉ hartseer dag vir die lugvaartbedryf bestempel.